3 nap a Bihar-hegységben

Nem vagyok egy nagy túrázó, de a természetet imádom, szóval egyik osztálytársammal úgy határoztam, elmegyek a 3 napos sulis túrára Erdélybe. A kirándulás úticélja a Pádis-fennsík és környéke volt. Az út előtt voltam arrafelé és már akkor beleszerettem Erdély és a Pádis lélegzetelállító gyönyörűségébe, mert tudni kell, hogy a festői táj szépsége mellett elképesztő biodiverzitás jellemzi Románia e részét. Így érthető, hogy izgalommal vártam az út kezdetét.

A pénteki nyolc órás indulást követő buszút szinte zökkenőmentesen telt, Romániába körülbelül fél három, a szállásra hat óra körül érkeztünk meg. A szállásunkként szolgáló turistapihenő egy fákkal körbevett ligetben volt található, faházai teljesen összkomfortosak voltak, a friss hegyi levegőt pedig harapni lehetett. A szállás elfoglalása utáni gyors vacsoraszünetet követően el is indultunk első rövid túránkra, a Mócok Temploma felfedezésére. A Pádis-fennsík fölé magasodó Mócok Temploma hegyoromról majd ezerötszáz méter magasból néztünk le a tájra. A rövid, de picit kaptatós mászást a kilátás kárpótolta. A csúcsról a kissé felhős, de kellemes tavaszias időben elképesztő kilátás kínálkozott az egész fennsíkra, a Horgas Havastól egészen Nagy Bihar-csúcsig legelésztethette az ember szeme világát. A hegyről levezető ösvényen párszor muszáj volt megállni és körülnézni, fotózni egyet, kettőt, mert alföldiként minden domb és fenyő valahogy egy új fantasztikus látványt nyújtott. Még bőven sötétedés előtt visszaértünk a szállásra, ahol a fürdést követően lassan mindenki nyugovóra tért egy kártyaparti vagy egy meleg tea után.

Másnap reggel buszba szálltunk, egy órás buszút után érkeztünk meg arra a tisztásra, ahonnan a túra kezdetét vehette. Egy korábbi óriási vihar miatt a turistautak nem voltak a legjárhatóbbak, ugyanis a szél által kicsavart fák utunkat állták és hozzá kell tenni, hogy az idő is egyre inkább esőre állt, de egyszerűen a táj elfelejttette velünk mindezt. Odaérve óvatosan kimásztunk a sziklákra, alatta a mélyben a völgy kisebb vízeséseivel, szemben a sziklás hegyoldalon másztunk a vízesés völgyébe, majd megpillantottuk a Nagy-Phaeton-t. A vízesés felsőbb részeit akkor láttuk, amikor a sziklás részeken láncos biztosítással ellátott „turistaútra” merészkedtünk. Feljebb csodálatos sziklás környezetben folytathattuk a mászást. Aztán elkezdett esni az eső, meg kellett állnunk és megvárni, míg kicsit lecsillapodik az arrafelé egyáltalán nem ritka zivatar. A kis kényszerpihenő után gyakorlatilag gondtalanul telt a túra hátralevő része. Szavakkal talán nem is lehet leírni azt a látványt, amit az út végére már szinte természetesnek tekinthettünk, csak Kecskemétre visszaérve tűnt fel a hiánya. A túra végeztével a szálláson fakultatív vacsora volt, csorbaleves és friss pisztráng puliszkával. Miután mindenki jóllakott, páran még ott maradtunk focit nézni illetve kártyázni, de a kimerítő kirándulás után könnyű volt elaludni.

A harmadik napra egy kisebb gyalogtúra volt betervezve, valamint egy óra eltöltése Bogában. A kilátásban ismét nem csalódtunk, ráláttunk a kilátópontokról a Boga-völgyre és Boga kicsiny településére. Az utazás végét a legfőképp panziókból és nyaralókból álló kis faluban elfogyasztott frissítő vagy fagyi jelentette. Kecskemétre este nyolc óra fele értünk vissza.

Egy szó, mint száz, az út eszméletlen jó sikerült, bármikor szívesen visszalátogatnék a Pádisba, ahol az erdők és a legelők mindig zöldebbek.

Kollár Anna 9.A